Dokters ook deur TMPD-skelms geteikenSelfs dokters word deur sommige Tshwane-metropolisiebeamptes geteiken. (Foto: Facebook) Selfs dokters spring nie sommige van die Tshwane-metropolisiebeamptes (TMPD) se oënskynlike skrikbewind op Pretoriase motoriste vry nie – nie eens wanneer hulle op noodgevalle reageer nie. Talle dokters is van mening dat dié korrupte bedrywighede nou menselewens in gevaar stel. Een só ŉ dokter sê hoewel hy nog nie in die vroeë oggendure voorgekeer is nie, weet hy van minstens vyf van sy kollegas wat al deur korrupte beamptes geïntimideer is. Die dokter, wat anoniem met Maroela Media gesels het, meen dit is veral ginekoloë op pad na en van bevallings wat deurloop. Een van sy vrouekollegas, ŉ ginekoloog, is onlangs na die Steve Biko-hospitaal vir ŉ noodkeisersnee ontbied toe sy voorgekeer is. Volgens die dokter het die betrokke metropolisiebeamptes glo ŉ geruime tyd lank in ŉ gemerkte voertuig agter haar aangery voordat sy eindelik van die pad afgetrek is. Die beamptes het haar na bewering daarvan beskuldig dat sy dronk bestuur en haar toe met inhegtenisneming gedreig as sy nie opdok nie. Dit terwyl sy herhaaldelik vir hulle verduidelik het dat sy ŉ dokter is wat dringend by die hospitaal moet uitkom. “Sy het naderhand vir hulle gesê as die pasiënt doodgaan terwyl hulle haar ophou, dit op hulle hande is.” Eers toé het die beamptes teruggestaan en haar toegelaat om te ry. “Ek dink die beamptes het besef sou hulle dalk met die dood van ŉ pasiënt verbind word, hulle in groot moeilikheid sal beland,” sê hy. Die dokter, wat by die Pretoria-Oos-hospitaal werksaam is en soms ook op noodoperasies moet reageer, is van mening dat ginekoloë die kwesbaarste is, omdat hulle werksure so wisselvallig is. “Die res van ons kan minstens probeer om ons noodgevalle te bestuur, maar dit beteken nie dat ons nie die intimidasie vryspring nie.” Dit is glo ŉ algemene uitdaging om hierdie soort korrupte beamptes te oortuig dat jy ŉ dokter is en op daardie tydstip op ŉ noodgeval reageer. In die verlede is dokters van personeelkaarte voorsien, maar dié soort identifikasie raak al hoe minder algemeen. “Al wat ons nou onmiddellik byderhand het om ons te identifiseer is ons teaterklere wat dalk ons titel, naam en afdeling op het,” sê hy. “Baie van my kollegas wat afgetrek is, het hulle teaterklere gedra, maar is nogtans nie geglo nie.” Die Tshwane-metropolisie. (Foto: Facebook) Nog ŉ dokter, wat ook anoniem wil bly, sê hy is die afgelope vier maande al twee keer afgetrek. Hierdie dokter spesialiseer in familiemedisyne, maar is ook ŉ gekwalifiseerde narkotiseur en reageer veral op mediese noodgevalle by die Kalafong-hospitaal aan die weste van Pretoria. Met die eerste voorval in November verlede jaar was hy op pad na ŉ operasie. Hy is eers laat gaan toe die beamptes ŉ ander motor gewaar het. “Wie weet hoe lank ek daar sou moes wag as hulle nie iemand anders in hul visier gekry het nie.” Hy erken dat hy in albei gevalle geïntimideerd gevoel het, veral toe hy met inhegtenisneming gedreig is voordat daar ŉ bloedalkoholtoets op hom gedoen is. “My hart het elke keer omtrent uit my bors geklim. Ons probeer net ons werk doen, dan word ons afgemaak as kriminele,” sê hy. “As ek so onrustig gevoel het, kan ek nie dink hoe my vrouekollegas moet voel wanneer hulle bekommerd is oor hul eie veiligheid en hul pasiënte sŉ nie. “Een van die beamptes het nogal vir my gesê ek het seker baie geld as ek ŉ dokter is,” sê hy. “Die ander een het boonop bygevoeg dat sy ‘fooi’ om my te laat gaan R3 000 is. Dit is hartseer dat nie eens ons land se noodpersoneel veilig is nie.” Hy sê een van sy kollegas is ook al by verskeie geleenthede in Olympus, in die ooste van Pretoria, afgetrek. “Sy vat nie nonsens nie en ruk sommer haar stetoskoop uit en baklei met hulle, want hulle vertraag haar reaksie op noodgevalle en dit kan noodlottige gevolge hê.” Die dokters met wie Maroela Media gepraat het sê wel al die Tshwane-metropolisiebeamptes kan nie oor dieselfde kam geskeer word nie, aangesien daar al gevalle was waar dié beamptes dokters op hoë spoed tot by hospitale vergesel het. Die private speurder Mike Bolhuis sê verskeie nooddienspersoneel en restauranteienaars het die afgelope tyd op sy knoppie gedruk nadat hulle deurgeloop het. “Aangesien hierdie mense veral in die vroegoggendure moet ry is dit uiters belangrik om waaksaam en voorbereid te wees,” sê hy.